ኢትዮጵያና እስራኤልን በቱሪዝም የሚያስተሳስር ድርጅት ስራ ጀመረ 
  ትንሳኤ በኢየሩሳሌም የጉዞ ወኪል በኢትዮጵያና በእስራኤል መካከል የቱሪዝም፣ የንግድ የቴክኖሎጂና የእውቀት ሽግግር ስራ መጀመሩን ይፋ አደረገ፡፡ ድርጅቱ ሰሞኑን በሂልተን ሆቴል በሰጠው ጋዜጣዊ መግለጫ፤እነዚህን ስራዎች በጋራ ለመስራት ሼሬድ ሀሻሮን አስጐብኚና የጉዞ ወኪል ከተሰኘ ዓለምአቀፍ የቱሪዝም ኩባንያ ጋር ስምምነት መፈራረሙንም፣ የትንሳኤ በኢየሩሳሌም ቱር ኤንድ ትራቭል የቦርድ ሊቀመንበር አቶ መኮንን ሰሙ ተናግረዋል፡፡ የቦርድ ሊቀመንበሩ አክለው እንደገለፁት፤ ኢትዮጵያ እስካሁን አልተጠቀመችባቸውም የተባሉትን የቱሪዝም ዘርፎች ለማንቀሳቀስና ተገቢውን ጥቅም ከቱሪዝሙ ለማግኘት “ማይስ ኢስት አፍሪካ 2016” ከተሰኘ አለምአቀፍ ተቋም ጋር በጋራ ለመስራትና ቱሪስቶችንና ኢንቨስተሮችን ወደ ኢትዮጵያ ለመሳብ እንተጋለን ብለዋል፡፡ ወደ ቅድስቲቱ አገር ኢየሩሳሌም እንደሚተሙ ያስታወሱት ሊቀመንበሩ፤በተለይም በቴክኖሎጂው፣ በእውቀት ሽግግሩና በንግድ ስራ የተለያየ ዝንባሌ ያላቸው ወጣቶች በጋራ የጉብኝት ጉዞ በማድረግ በርካታ ልምዶችን እንዲቀስሙ ትንሳኤ በኢየሩሳሌም ቱር ኤንድ ትራቭል ጥረት እንደሚያደርግ አክለው አብራርተዋል፡፡ ቱር ኤንድ ትራቭል ኤጀንሲው የአገራችንን የኢንቨስትመንት ፖሊሲ ለተለያዩ አገር ጐብኚዎችና ኢንቨስተሮች በማስተዋወቅ ባለሀብቶችን ለመሳብና አገሪቱንና ህዝቧን ለማስተዋወቅ ጥረት እንደሚያደርግ አስታውቋል፡፡ 